Jahon chempionati-2014 rasmiy to‘pi — “Brazuka” namoyish etildi

2014-yilda o‘tkaziladigan futbol bo‘yicha Jahon chempionatining rasmiy to‘pi 3-dekabr kuni Braziliyaning Rio-de-Janeyro shahrida bo‘lib o‘tgan tadbirda namoyish etildi. Bu haqda ITAR-TASS axborot agentligi xabar berdi.

 Foto © Wikipedia.org
Ushbu to‘pga “Brazuka” deb nom berildi. Bu nomga 2012-yilda o‘tkazilgan internet-tanlovda ishtirok etgan bir milliondan oshiq braziliyaliklarning 70 foizdan ziyodrog‘i ovoz bergan. To‘p Adidas firmasi tomonidan ishlab chiqilgan.
“Brazuka” – bu braziliyaliklarning norasmiy va ijobiy tomondan atalashidir, ya‘ni “mahalliy braziliyalik” ma’nosini beradi.
Tadbirda “Flamengo” klubi hujumchisi Ernane, Braziliya Kubogi o‘yinlarining 2013-yildagi eng zo‘r to‘purari, “Botafago” klubining gollandiyalik yarimhimoyachisi Klarens Zeedorf va Braziliya terma jamoasi tarkibida ikki karra jahon chempioniga aylangan Kafu ishtirok etgan.
Kafu bu ajoyib to‘p bilan jahon chempionatida ishtirok etolmasligidan afsuslanayotganini aytgan. Uning ta’kidlashicha, braziliyacha ranglar bilan jilolangan yangi to‘p amaldagi besh karra jahon chempioniga omad olib keladi.
Ta’kidlab o‘tish mumkin, jahon chempionatlarida foydalaniladigan to‘plarga nom berish an’anasi 1970-yil Meksikada bo‘lib o‘tgan turnirda ilk bor paydo bo‘lgan. O‘shanda sportchilar va ishqibozlar tomonidan “Telstar” nomi tanlangan edi. Futbol tarixidagi eng mashhur to‘plar sifatida “Tango” (Argentina-1978), “Atsteka” (Meksika-1986) va “Jabulani” (JAR-2010)ni ko‘rsatib o‘tish mumkin.